Φιλ Άνσελμο

Τα πρώτα χρόνια

Ο Άνσελμο γεννήθηκε στη Νέα Ορλεάνη το 1968. Ο πατέρας του ήταν ιδιοκτήτης εστιατορίου, το οποίο καταστράφηκε κατά τον Τυφώνα Κατρίνα, ενώ ο ίδιος έχει δηλώσει ότι ήταν ένα ήσυχο και εσωστρεφές παιδί. Στα 14 του χρόνια, έβαλε φωτιά στο σπίτι τους, προσπαθώντας να κάνει φάρσα στην αδελφή του, αναγκάζοντας τους γονείς του να ανακαινίσουν μεγάλο μέρος της κατοικίας τους. Κατά τα εφηβικά του χρόνια ήταν μέλος ενός τοπικού συγκροτήματος με την ονομασία Samhain και στα μέσα της δεκαετίας του '80 συνέχισε με τους Razor White, οι οποίοι, κατά κύριο λόγο, διασκεύαζαν κομμάτια των Judas Priest.

Superjoint Ritual

Το 2001, οι Pantera πραγματοποίησαν την τελευταία τους περιοδεία και το 2004 διαλύθηκαν οριστικά μετά τον θάνατο του κιθαρίστα Dimebag Darrell, με τον Άνσελμο να επικεντρώνεται στο πρότζεκτ του με την ονομασία Superjoint Ritual, από το 2002 και έπειτα. Το συγκεκριμένο σχήμα είχε δημιουργηθεί το 1993 από τον Άνσελμο, τον κιθαρίστα Τζίμι Μπάουερ και το ντράμερ Τζο Φάζιο, κυκλοφορώντας τα άλμπουμ "Use Once and Destroy" και "A Lethal Dose of American Hatred" το 2002 και το 2003 αντίστοιχα. Ο ήχος τους συνδύαζε το groove metal των Pantera με το hardcore punk. Το 2004, διαλύθηκαν μετά από διαφωνία του Άνσελμο με τον Φάζιο.
Στα τέλη του 2014 επανενώθηκαν για μία εμφάνιση, επιβεβαιώνοντας μία ακόμη για το φεστιβάλ "Hellfest Open Air" του 2015.

Down

Παράλληλα, ο τραγουδιστής ηχογραφούσε με τους Down, με πρώτο άλμπουμ το "NOLA" του 1995, ακολουθούμενο από το "Down II: A Bustle in Your Hedgerow" το 2002 και το "Down III: Over the Under" το 2007, το οποίο σκαρφάλωσε στο Top-30 του Billboard στις Ηνωμένες Πολιτείες. Το 2008, το συγκρότημα ξεκίνησε να δουλεύει πάνω σε νέο υλικό, το οποίο είχε ως αποτέλεσμα να κυκλοφορήσουν τα ΕΡ "Down IV - Part I" και "Down IV - Pt. II".

Arson Anthem

Το 2006, ο Άνσελμο σχημάτισε τους Arson Anthem αναλαμβάνοντας την κιθάρα, με την σύνθεση του σχήματος να αποτελείται από τον τραγουδιστή Μάικ Ουίλιαμς, το ντράμερ Χανκ Ουίλιαμς ΙΙΙ και τον μπασίστα Κόλιν Γίο. Την άνοιξη του 2006, ηχογράφησαν οκτώ τραγούδια, με το ομώνυμο ΕΡ τους να κυκλοφορεί δύο χρόνια αργότερα.
Το 2010, κυκλοφόρησαν τον δίσκο "Insecurity Notoriety", αλλά τρία χρόνια αργότερα, όταν ο Άνσελμο ρωτήθηκε για την περίπτωση νέων ηχογραφήσεων με το συγκρότημα απάντησε αρνητικά, δηλώνοντας ουσιαστικά την διάλυση τους.

Philip H. Anselmo & the Illegals

Το 2011, ο τραγουδιστής ξεκίνησε την σύνθεση κομματιών τα οποία θα αποτελούσαν τον πρώτο του προσωπικό δίσκο, ο οποίος κυκλοφόρησε στις 16 Ιουλίου 2013 με τίτλο "Walk Through Exits Only", σκαρφαλώνοντας στο # 35 του αμερικάνικου καταλόγου επιτυχιών.

Προσωπική ζωή

Στις 31 Οκτωβρίου 2001, ο Άνσελμο παντρεύτηκε την Στέφανι Όπαλ Γουάινσταϊν, με την οποία χώρισε τρία χρόνια αργότερα. Είναι ιδιοκτήτης μεγάλου αριθμού ζώων, περιλαμβανομένων σκύλων, γατών και διάφορων πουλιών. Επίσης, είναι κάτοχος μίας μεγάλης συλλογής χιλιάδων ταινιών θρίλερ και οπαδός της πυγμαχίας.
Στο παρελθόν αντιμετώπισε σοβαρά προβλήματα λόγω χρήσης ναρκωτικών, υποφέροντας καρδιακή προσβολή μετά την συναυλία των Pantera στο Ντάλας στις 13 Ιουλίου 1996. Η χρήση ηρωίνης, αποτέλεσε τον σημαντικότερο λόγο για το συγκεκριμένο επεισόδιο, αν και βρισκόταν ταυτόχρονα υπό την επήρεια ηρεμιστικών και μυοχαλαρωτικών χαπιών λόγω προβλήματος στην πλάτη του. Από το 2005 και έπειτα, κατάφερε να ξεφύγει από τα ναρκωτικά και να κάνει εγχείρηση για το πρόβλημα της πλάτης του, αφού έπασχε από εκφυλιστική ασθένεια των δίσκων. Μερικούς μήνες μετά την επέμβαση επανήλθε στην ενεργό δράση, ενώ το 2009 αναγκάστηκε να κάνει και πάλι εγχείρηση, αυτή την φορά στο γόνατο.